Na temelju članka 37. Uredbe (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (u nastavku teksta: Opća uredba o zaštiti podataka) Direktorica Turističke zajednice Grada Otočca donosi

**ODLUKU**

**o imenovanju službenika za zaštitu podataka**

**I.**

Voditelj obrade podataka **Turističke zajednice Grada Otočca sa sjedištem u mjestu Otočac, Ulica Kralja Zvonimira 17, 53 220 Otočac, OIB 30697834297** (u nastavku: voditelj obrade), kao tijelo javne vlasti koje prikuplja i obrađuje osobne podatke pojedinaca, imenuje službenika za zaštitu podataka.

**II.**

Službenikom za zaštitu podataka imenuje se: **MLADENKA OREŠKOVIĆ, mag.oec, zaposlena kod voditelja obrade**, na radnom mjestu Direktora TZG Otočca.

**III.**

**Službeni kontakt podatci** službenika za zaštitu podataka na radnom mjestu jesu:

- Turistička zajednica Grada Otočca, službenik za zaštitu podataka, Kralja Zvonimira 17, poštanski broj 53 220 Otočac,

- adresa e-pošte: tzg-otocca@gs.t-com.hr

- telefonski broj:053/771-603

**IV.**

Službenik za zaštitu podataka obavlja sljedeće zadaće i dužnosti:

- informira i savjetuje voditelja obrade ili izvršitelja obrade te zaposlenike koji obavljaju obradu o njihovim obvezama iz Opće uredbe o zaštiti podataka te drugim odredbama EU ili Republike Hrvatske o zaštiti podataka

- prati poštovanje Opće uredbe o zaštiti podataka te drugih odredaba EU ili Republike Hrvatske o zaštiti podataka i politika voditelja obrade ili izvršitelja obrade u odnosu na zaštitu osobnih podataka, uključujući raspodjelu odgovornosti, podizanje svijesti i osposobljavanje osoba koje sudjeluju u postupcima obrade te povezane revizije

- pruža savjete, kada je to zatraženo, glede procjene učinka na zaštitu podataka i praćenje njezina izvršavanja u skladu s člankom 35. Opće uredbe o zaštiti podataka

- surađuje s nadzornim tijelom

- djeluje kao kontaktna točka za nadzorno tijelo u pitanjima glede obrade, što uključuje i prethodno savjetovanje iz članka 36. Opće uredbe o zaštiti podataka, te savjetovanje, prema potrebi, o svim drugim pitanjima.

**V.**

Službenik za zaštitu podataka pri obavljanju svojih zadaća vodi računa o riziku povezanom s postupcima obrade i uzima u obzir prirodu, opseg, kontekst i svrhe obrade.

**VI.**

Službenik za zaštitu podataka dužna je čuvati povjerljivost svih informacija i podataka koje sazna u obavljanju svojih dužnosti. Ova obveza traje i nakon prestanka obavljanja dužnosti.

**VII.**

Utvrđuje se da zadaće i dužnosti službenika za zaštitu podataka nisu u sukobu interesa sa zadaćama i poslovima koje imenovana inače obavlja u sklopu svojih redovitih radnih dužnosti jer imenovana ne sudjeluje u odlučivanju o svrsi prikupljanja i obrade osobnih podataka. Osobni podatci prikupljaju se i obrađuju isključivo u svrhe propisane zakonom, kao i u svrhe propisane općim aktima voditelja obrade, koji se uvijek donose kao pod zakonski propisi, na temelju zakonskih ovlaštenja i u skladu sa zakonom. Budući da opće akte voditelja obrade donosi Turističko vijeće, na prijedlog Predsjednika, a službenica za zaštitu podataka pri njihovu donošenju nema pravo odlučivanja, utvrđuje se da ona nije u sukobu interesa.

**VIII.**

Službenica za zaštitu osobnih podataka svoje dužnosti i zadaće obavljat će neovisno.

Voditelj obrade podupire službenicu za zaštitu podataka u izvršavanju zadaća iz članka 39. Opće uredbe o zaštiti podataka pružajući joj potrebna sredstva za izvršavanje tih zadaća i ostvarivanje pristupa osobnim podatcima i postupcima obrade te održavanje potrebnog stručnog znanja službenice.

Voditelj obrade osigurava da službenica za zaštitu podataka ne prima nikakve upute glede izvršenja tih zadaća. Voditelj obrade jamči da službenicu neće razriješiti dužnosti niti kazniti zbog izvršavanja njezinih zadaća. Službenica izravno odgovara .

**IX.**

Voditelj obrade osigurava službenici za zaštitu podataka primjereno i pravodobno uključenje u sva pitanja glede zaštite osobnih podataka.

**X.**

Voditelj obrade omogućit će službenici za zaštitu podataka potrebnu edukaciju, pohađanjem specijaliziranih seminara i radionica na temu zaštite i obrade osobnih podataka, najmanje jednom godišnje, a prema potrebi i češće, osobito u početku implementacije Opće uredbe o zaštiti osobnih podataka i usklađivanja poslovanja voditelja obrade s Općom uredbom.

**XI.**

Voditelj obrade upoznat je s činjenicom da imenovanjem službenice za zaštitu podataka ne prestaje odgovornost voditelja obrade za usklađenost poslovanja s odredbama Opće uredbe o zaštiti podataka.

**XII.**

Kontakt podatci o službenici za zaštitu podataka objavljuju se na službenoj mrežnoj stranici voditelja obrade www.tz-otocac.hr

**XIII.**

Ova odluka dostavlja se Agenciji za zaštitu osobnih podataka, Martićeva 14, 10000 Zagreb.

**XIV.**

Ova odluka stupa na snagu danom donošenja.

KLASA:080-05/19-01/01

URBROJ:21/2019

Otočac, 12. veljače 2019.

Turistička zajednica Grada Otočca

Mladenka Orešković, direktor

Dostaviti:

1. Službenici

2. Osobni dosje službenice

3. Agencija za zaštitu osobnih podataka, Martićeva 14, 10000 Zagreb

4. Pismohrana